钦定古今图书集成/理学汇编/经籍典/第122卷 > 朱子全书一 > 《仲虺之诰》
## 钦定古今图书集成/理学汇编/经籍典/第122卷 > 朱子全书一 > 《仲虺之诰》

问：“‘矧予之德，言足听闻’。据《古注》云：‘道德善言’。某窃意，
‘言足听闻’，自当作一句。言吾之德，言之足使人听闻，
彼安得不忌之？未知是否？”曰：“是。”

此条答潘子善

问：“礼义本诸人心，惟中人以下为气禀物欲所拘蔽，
所以反著，求礼义自治。若成汤，尚何须以义制事，以
礼制心？”曰：“‘汤武反之也’，便也是有些子不那底了。但
他能恁地，所以为汤。若不恁地，便是惟圣罔念作狂。
圣人虽则说是生知安行，便只是常常恁地不已，所
以不可及。若有一息不恁地，便也是凡人了。”

“‘以义制事，以礼制心’，此是内外交相养法。事在外，义
由内制；心在内，礼由外作。”铢问：“礼莫是摄心之规矩
否？”曰：“礼只是这个礼，如颜子‘非礼勿视听言动之类，
皆是也’。”又曰：“今学者别无事，只要以心观众理。理是
心中所有，常存此心以观众理，只是此两事耳。”

以上语类二条